นายกรัฐมนตรี แนะข้าราชการปฏิบัติหน้าที่ด้วยความซื่อสัตย์สุจริต ยึดผลประโยชน์ของประเทศชาติ เน้นสร้างความเข้าใจที่ถูกต้องกับประชาชน
นายกรัฐมนตรี แนะข้าราชการปฏิบัติหน้าที่ด้วยความซื่อสัตย์สุจริต ยึดผลประโยชน์ของประเทศชาติ เน้นสร้างความเข้าใจที่ถูกต้องกับประชาชน เพื่อช่วยแก้ปัญหาและพัฒนาประเทศให้เดินหน้าพลเอก ประยุทธ์ จันทร์โอชา นายกรัฐมนตรี เป็นประธานในพิธีงานวันข้าราชการพลเรือน ประจำปี 2562 พร้อมกล่าวให้โอวาทแก่ข้าราชการพลเรือนดีเด่นประจำปี 2561 ว่า ข้าราชการถือว่าเป็นผู้ที่บทบาทหน้าที่ทำงานเพื่อประเทศชาติ เป็นผู้ปฎิบัติหน้าที่ด้วยความซื่อสัตย์สุจริต หวังว่าจะธำรงคุณงามความดี เป็นกำลังสำคัญของประเทศชาติ และเป็นแบบอย่างที่ดีแก่ข้าราชการรุ่นใหม่ต่อไป ทุกคนต้องยึดมั่นยึดถือพระบรมราโชวาทของพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่ข้าราชการต้องรักษาผลประโยชน์ของประชาชนทุกคน และจะต้องรับฟังความเห็นของประชาชน ซึ่งวันนี้อาจมีคำพูดต่างๆ ที่ให้ร้าย ก็ต้องน้อมรับและนำไปปรับปรุงแก้ไข และช่วยกันสร้างความเข้าใจที่ถูกต้อง เช่น เรื่องฝุ่นละอองในพื้นที่ภาคเหนือ ที่ยังคงมีการจุดไฟเผาป่า ดังนั้นต้องช่วยกันสร้างความเข้าใจ เพื่อให้เกิดความร่วมมือ แก้ไขปัญหา ซึ่งวันนี้รัฐบาลปรึกษาหารือกับประเทศเพื่อนบ้าน แต่ทุกอย่างก็ต้องเริ่มในประเทศก่อนนายกรัฐมนตรี กล่าวว่า ในฐานะนายกรัฐมนตรี ที่ผ่านมาได้พยายามดูแลข้าราชการให้มีความสุข มีความเท่าเทียมและเป็นธรรม ให้การทำงานถูกต้องถูกระเบียบ ขออย่าให้ใครมาทำลายความเข้มแข็ง ให้เป็นเสมือนไม้ไผ่ที่อยู่รวมกันและมีความแข็งแรง ขณะที่ตนพยายามเดินหน้าประเทศ ให้ทุกคนมีเกียรติ มีศักดิ์ศรี เป็นข้าราชการของแผ่นดิน ดังนั้นขอให้ปฏิบัติหน้าที่ด้วยความวิริยะอุตสาหะ ซื่อสัตย์สุจริต และปราศจากการคอร์รัปชันนายกรัฐมนตรี กล่าวว่า ได้ให้นโยบายปรับปรุงการบรรจุข้าราชการรุ่นใหม่ ในสาขาที่สอดคล้องกับความต้องการของประเทศ โดยเฉพาะนักวิจัย นักวิทยาศาสตร์ และระบบเทคโนโลยีสารสนเทศ ดังนั้นขอให้ทุกคนร่วมมือกันพัฒนาตัวเองในทุกมิติ ประเทศจะเดินไปข้างหน้า หรือถอยหลัง อยู่ที่คนไทยจะร่วมมือกัน ขอให้ช่วยกันทำให้ประเทศสงบ มีความรักความสามัคคีและต้องทำให้คนทุกคนเป็นคนดี สร้างความโปร่งใส เพื่อประโยชน์ของประเทศชาติต่อไปจากนั้นนายกรัฐมนตรี ได้มอบเกียรติบัตรและเข็มเชิดชูเกียรติ แก่ข้าราชการพลเรือนดีเด่น ประจำปี 2561 ซึ่งข้าราชการพลเรือนดีเด่นมีจำนวนทั้งสิ้น 619 คน เพื่อยกย่องส่งเสริมข้าราชการที่มีความประพฤติและผลการปฏิบัติงานดีเด่น และเผยแพร่เกียรติคุณของข้าราชการดีเด่นให้ปรากฏตลอดจนเพื่อให้ประชาชนได้เข้าใจถึงบทบาทหน้าที่ของข้าราชการผู้ปฏิบัติงานด้วยความเสียสละและอุทิศเวลาเพื่อประโยชน์ต่อส่วนรวม